ইউজিসি ও বেসরকারি বিশ্ববিদ্যালয়ের একাধিক কর্মকর্তা জানান, ১৯৯১ সাল থেকে এখন পর্যন্ত যে ৯১টি বেসরকারি বিশ্ববিদ্যালয় অনুমোদন পেয়েছে এর মধ্যে ১৫ থেকে ২০টি বিশ্ববিদ্যালয়ে ভর্তির জন্য শিক্ষার্থীদের আগ্রহ থাকে। মঞ্জুরি কমিশনের সংশ্লিষ্ট কর্মকর্তারা জানান, ১০ থেকে ১২টি বেসরকারি বিশ্ববিদ্যালয় রয়েছে যারা মান সম্পন্ন শিক্ষা প্রদান করছে। বাকিদের মান নিয়ে রয়েছে নানা প্রশ্ন। বিশ্ববিদ্যালয় মঞ্জুরি কমিশনের সাবেক চেয়ারম্যান প্রফেসর ড. নজরুল ইসলাম বলেন, বেসরকারি বিশ্ববিদ্যালয়গুলো অলাভজনক হলেও এর সাথে সংশ্লিষ্টরা এগুলোকে বাণিজ্যিক প্রতিষ্ঠানে পরিণত করেছে। শিক্ষার মান উন্নয়ন করা এবং শিক্ষার্থীদের জন্য সুযোগ-সুবিধা বাড়ানোর পরিবর্তে অর্থ বাড়ানোতেই তাদের বেশি নজর থাকে। বেসরকারি বিশ্ববিদ্যালয় এসোসিয়েশনের সভাপতি শেখ কবির হোসেন বলেন, কতিপয় বেসরকারি বিশ্ববিদ্যালয়ের প্রশ্নবিদ্ধ কাজের কারণে সকল বিশ্ববিদ্যালয় প্রশ্নবিদ্ধ হচ্ছে। তিনি বলেন, সরকারের উচিব নিয়ম ভঙ্গ করা বিশ্ববিদ্যালয়গুলোর বিরুদ্ধে আইনানুগ ব্যবস্থা গ্রহণ করা।